[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 8.7.2008

KOM(2008) 455 endelig

2007/0013 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning med henblik på vedtagelse af Europa-Parlamentets og Rådets direktiv om lufthavnsafgifter

2007/0013 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning med henblik på vedtagelse af et direktiv om lufthavnsafgifter

1. SAGSFORLØB

Forslag sendt til Europa-Parlamentet og Rådet (dokument KOM(2006) 820 endelig – 2007/0013COD): | 29. januar 2007 |

Udtalelse afgivet af Det Europæiske Økonomiske og Sociale Udvalg: | 26. september 2007 |

Udtalelse afgivet under Europa-Parlamentets førstebehandling: | 15. januar 2008 |

Dato for vedtagelse af politisk enighed: | 7. april 2008 |

Fælles holdning vedtaget: | 23. juni 2008 |

2. FORMÅLET MED KOMMISSIONENS FORSLAG

Formålet med forslaget, som Kommissionen vedtog den 24. januar 2007, er at lette drøftelserne mellem lufthavne og luftfartsselskaber vedrørende lufthavnsafgifter. Med forslaget indføres visse grundlæggende regler for afgiftsopkrævningsprocedurer. Disse regler hviler på alment accepterede principper, som medlemsstaterne allerede har tilsluttet sig i Rådet for Organisationen for International Civil Luftfart. Sigtet med det første princip er at sikre, at lufthavne og luftfartsselskaber jævnligt holder samråd om afgifter, hvor begge parter kan redegøre for og danne sig deres synspunkter. Det er målet at sikre, at lufthavne har konsulteret og informeret luftfartsselskaber, inden der træffes afgørelse om lufthavnsafgifter. Det andet princip vedrører åbenhed med hensyn til de elementer, der udgør grundlaget for lufthavnsafgifter. Disse oplysninger vil jævnligt blive drøftet i samråd. Forbud mod forskelsbehandling af luftfartsselskaber er det tredje princip.

Ifølge forslaget oprettes der desuden en uafhængig tilsynsinstans i hver medlemsstat. Denne instans fører tilsyn med opkrævningen af afgifter og sikrer, at direktivets relevante bestemmelser opfyldes. Instansen følger i overensstemmelse hermed op på parternes klager over lufthavnsafgifter.

3. BEMÆRKNINGER TIL DEN FÆLLES HOLDNING

Den fælles holdning, som Rådet vedtog den 23. juni 2008, byggede hovedsagelig på den generelle indstilling, som Rådet nåede frem til den 30. november 2007. Den har også overtaget et betydeligt antal af Europa-Parlamentets ændringsforslag, navnlig vedrørende forslagets anvendelsesområde, lufthavnsnetværk, graduering af afgifter og instansens virkemåde.

Nogle af forslagene forbedrer og tydeliggør forslaget, men nogle væsentlige ændringer er indført i den fælles holdning sammenlignet med det oprindelige forslag:

- I artikel 1 vedrørende direktivets anvendelsesområde foreslog Rådet, at direktivet bør finde anvendelse på den største lufthavn i hver medlemsstat og andre lufthavne med en årlig trafik på mere end 5 mio. passagerer. Kommissionen havde foreslået, at direktivet skulle finde anvendelse på alle lufthavne med en årlig trafik på mere end 1 mio. passagerer eller mere end 25 000 ton gods. Kommissionen finder stadig, at det oprindeligt foreslåede anvendelsesområde bedre ville svare til formålet med direktivet og være i større overensstemmelse med andre fællesskabsinstrumenter for lignende anliggender.

- Alle bestemmelser om sikkerhedsafgifter (security) er bortfaldet. Rådet argumenterer for, at der ikke nødvendigvis er behov for disse bestemmelser efter vedtagelsen af forordning (EF) nr. 300/2008 om fælles bestemmelser om sikkerhed inden for civil luftfart. Kommissionen vil inden den 31. december 2008 undersøge spørgsmålet om sikkerhedsafgifter yderligere i en omfattende rapport om finansiering af flysikkerhed. Denne rapport vil om nødvendigt blive ledsaget af et lovforslag. Kommissionen kan derfor acceptere Rådets holdning om at lade bestemmelserne om sikkerhedsafgifter udgå i det foreliggende forslag om lufthavnsafgifter.

- I artikel 3 er bestemmelsen om ikke-diskrimination ændret således, at afgifter kan gradueres i almenhedens og samfundets interesse, herunder af miljøhensyn. Kommissionen kan i princippet acceptere denne ændring på den betingelse, at en sådan graduering bygger på relevante, objektive og gennemskuelige kriterier.

- Der er tilføjet en artikel om grupper af lufthavne, hvorved medlemsstaterne får mulighed for at indføre et fælles lufthavnsafgiftssystem, som skal dække et lufthavnsnet, eller anvende samme lufthavnsafgiftsniveau for lufthavne, der trafikmæssigt dækker samme by. Denne artikel kunne drøftes yderligere under andenbehandlingen, navnlig for at undgå, at anvendelsen af denne fører til nogen form for misbrug eller forskelsbehandling.

- I artikel 4, stk. 5, er der indført en bestemmelse for at undgå unødigt dobbeltarbejde i forbindelse med proceduren for bilæggelse af tvister. Kommissionen ville have foretrukket en mere klar definition af vilkårene for anvendelsen af dette stykke 5, der gør det muligt for en medlemsstat at beslutte ikke at anvende visse andre stykker i denne artikel og dermed sætte tilsynsinstansen ud af funktion. Dette bør gøres ved at indføje en definition af begrebet "økonomiske kontrolforanstaltninger".

- I artikel 10 er instansens procedurer specificeret yderligere og forbedret. Dette vil lette gennemførelsen af direktivet i national lovgivning og sikre større konsekvens medlemsstaterne imellem.

- I artikel 12 er fristen for gennemførelse af direktivet i national lovgivning forlænget fra 18 til 36 måneder. Efter Kommissionens opfattelse er denne forlængelse temmelig lang.

4. KONKLUSION

Rådet vedtog sin fælles holdning med kvalificeret flertal, men Luxembourg argumenterede for, at direktivets ændrede anvendelsesområde skaber forskelsbehandling mellem lufthavne med sammenlignelige trafikdata i forskellige medlemsstater. Kommissionen finder, at den fælles holdning afspejler forslagets hovedformål for de lufthavne, hvor det vil finde anvendelse, men at den betydelige indskrænkning af anvendelsesområdet også vil indebære, at disse mål ikke vil blive opfyldt i adskillige lufthavne i Den Europæiske Union.

Kommissionen indtager den holdning, at den kun kan videreføre proceduren ved ikke at modsætte sig dette.

5. ERKLÆRINGER FRA KOMMISSIONEN

Kommissionen fremsatte følgende erklæring på Rådets møde den 30. november 2007:

Kommissionen vil vurdere, om de i artikel 1, stk. 2, omhandlede lufthave som følge af gennemførelsen af [forslaget til] direktivet uberettiget stilles mindre gunstigt end andre lufthavne med sammenlignelige trafikdata i andre medlemsstater, som de konkurrerer med. Hvis det er relevant, vil Kommissionen tage passende initiativer til at genoprette lige vilkår, herunder eventuelt fremsætte forslag til revision af direktivets tærskler.